b'\n_START_ARTICLE_\nZdravstvena postaja\n_START_PARAGRAPH_\nZdravstvena postaja je oblika organiziranosti osnovne zdravstvene dejavnosti. V skladu s slovensko zdravstveno zakonodajo iz 1992 je zdravstvena postaja javni zdravstveni zavod, ki zagotavlja osnovno zdravstveno dejavnost na obmo\xc4\x8djih, kjer niso izpolnjeni pogoji za odprtje zdravstvenega doma. Vsebino dela zdravstvene postaje sestavljajo najosnovnej\xc5\xa1e dejavnosti zdravstvenega doma (najmanj dejavnost splo\xc5\xa1ne medicine, splo\xc5\xa1nega zobozdravstva in patrona\xc5\xbenega varstva). S tem je tudi zagotovljena najni\xc5\xbeja raven zdravstvenega varstva prebivalstva._NEWLINE_Zdravstvene postaje so za\xc4\x8deli ustanavljati \xc5\xbee pred drugo svetovno vojno v skladu z novimi izhodi\xc5\xa1\xc4\x8di za delovanje javnega zdravstva po zamislih Andrija \xc5\xa0tamparja. Nastajale so hkrati z razvojem mre\xc5\xbee zdravstvenih domov, predvsem v odro\xc4\x8dnej\xc5\xa1ih krajih. Tudi po 2. svetovni vojni se je z ustanavljanjem zdravstvenih postaj omogo\xc4\x8dala dostopnost osnovne zdravstvene dejavnosti po vsej Sloveniji. Leta 1960 je bilo v Sloveniji 86 zdravstvenih postaj. S ponovnim uvajanjem zasebne zdravstvene dejavnosti od sredine devetdesetih let prevzemajo zdravniki s koncesijo na terenu vlogo zdravstvenih postaj. V za\xc4\x8detku leta 2000 je v Sloveniji delovalo 69 zdravstvenih postaj.'